APCO หุ้นจิ๋วเครือ mai แกร่งกว่าตลาด-สตอรี่น้ำดี ปีนี้เล็งโกยกำไรสูงเป็นประวัติการณ์
APCO ณ เวลา 10.55 น.อยู่ที่ 27.25 บาท บวก 0.75 หรือ 2.83% มูลค่าการซื้อขาย 17.29 ล้านบาท โดยราคาหุ้นเปิดตลาดที่ 27.50 บาท ระหว่างวันมีการปรับตัวขึ้นไปแตะระดับสูงสุดที่ 28.00 บาท และแตะระดับต่ำสุดที่ 27.25 บาท ขณะที่ดัชนี mai บวก 0.37%
25 มี.ค. 2558

ผู้สื่อข่าวรายงานว่า ราคาหุ้นบริษัท เอเชียน ไฟย์โตซูติคอลส์ จำกัด (มหาชน) หรือ APCO ณ เวลา 10.55 น.อยู่ที่ 27.25 บาท บวก 0.75  หรือ 2.83% มูลค่าการซื้อขาย 17.29 ล้านบาท โดยราคาหุ้นเปิดตลาดที่ 27.50 บาท ระหว่างวันมีการปรับตัวขึ้นไปแตะระดับสูงสุดที่ 28.00 บาท และแตะระดับต่ำสุดที่ 27.25 บาท ขณะที่ดัชนี mai บวก 0.37%

บล. เมย์แบงก์ กิมเอ็ง ระบุในบทวิเคราะห์ (25 มี.ค.) ว่า แนะนำ “ซื้อ” APCO ราคาเป้าหมาย 37.30 บาท/หุ้น โดยมองว่า APCO มีโอกาสที่จะทำสถิติใหม่อีกครั้ง ด้วยโมเดลธุรกิจ e-commerce ที่น่าจะโตได้เร็วกว่าการพึ่งเอเจนก่อนหน้า และ แผนการดึงลูกค้ามาเป็นผู้ถือหุ้น ที่นอกจากจะสร้างความภักดีในสินค้าอย่างเหนียวแน่นแล้ว ยังจะผลักให้กำไรเติบโตได้อย่างก้าวกระโดดในปีนี้ และมั่นคงในระยะยาว
ขณะที่APCO พยายามดึงผู้ใช้สินค้ามาเป็นผู้ถือหุ้น โดยให้เงื่อนไข “ซื้อสินค้า 1 บาท จะได้สิทธิ์ซื้อ 1 หุ้น” โดยล๊อตแรกจะนับยอดซื้อตั้งแต่ 7 มิ.ย. ไปจนถึงวันก่อนยื่นแบบแสดงข้อมูลกับ กลต. ราวสัปดาห์ที่ 3 เดือน เม.ย. และยังแถมหุ้นอีก 5% ของจำนวนหุ้นที่ซื้อโดยไม่คิดมูลค่าอีกด้วย โดยผู้บริหารประเมินว่าหากขายได้ 95% ของ 280 ล้านหุ้น (พาร์ใหม่ 0.10 บาท) จะเกิดยอดขายสินค้าพร้อมกัน 267 ล้านบาท พร้อมกำไรสุทธิที่เพิ่มเข้ามาทันที 200 ล้านบาท ขยายตัว 68% YoY ล้าง dilution effect 9% เด็ดขาด
ทั้งนี้ ตั้งสมมติฐานให้ APCO มียอดขายผ่าน e-commerce เพียง 25% ของเป้า และ ขายหุ้นเพิ่มทุน(พ่วงสินค้า) ได้เพียง 50% ในปีนี้ โดยยอดขายในประเทศไม่มีการขยายตัว พบว่า APCO จะทำกำไรสุทธิในปี 2558 ได้ถึง 394 ล้านบาท และสูงกว่าประมาณการเดิมถึง 89% ผลักดันจากยอดขายที่เพิ่ม และอัตรากำไรสุทธิที่คาดจะสูงเป็นประวัติการณ์ 41%
 